
1. מאיפה צץ הרעיון להשתתף בפסטיבל הצגות ילדים?

אוקיי קודם כל חשוב לציין שהפסטיבל הוא גם לנוער. וחשוב לציין את זה במיוחד לקוראי מעריב לנוער (: אני בטוח שהם לא אוהבים שקוראים להם ילדים. 
הבמאי של ההצגה הווארד ריפ היא משוגע על בוב דילן. הייתי אפילו קורא לו ׳דילנטוליסט׳. הוא מאלה שיודעים כל פרט קטן על חייו ובגלל שהאוורד גדל בקנדה גם יצא לו לראות את דילן בהופעות חיות בשנות ה-70. בכל מקרה חלום חייו של הווארד היה להרים הצגה על דילן. הוא פנה אליי אחרי שראה אותי בדה וויס וחשב שאני מתאים לתפקיד. 
בגלל שאני בעצמי משוגע על דילן כשהוא התקשר אליי מיד נדלקתי על הרעיון! הזהרתי אותו כמובן שאין לי שום נסיון קודם במשחק אבל הוא הרגיע אותי ואמר שאני אהיה מושלם לתפקיד. (;

2. ספר קצת על ההצגה שבה אתה משתתף בפסטיבל. למה דווקא בוב דילן? למה דווקא לילדים? 

ההצגה נקראת ׳הרוח והגשם׳ היא מציגה את הפנים הרבות והמגוונות של בוב דילן. היא מאפשרת לקהל שלא הכיר אותו להציץ לתוך העולם העשיר שלו. לשמוע כמה מהיצירות המדהימות שלו ולחוות במקצת את המסע המוסיקלי והרוחני שהוא עבר ובעצם עובר עד היום. הוא נכון לעכשיו בגיל 75 עושה 120 הופעות בשנה!
לדעתי חשוב מאד שנוער יכיר רת בוב דילן. הוא יהווה השראה אדירה למי שמכיר או לא מכיר אותו. 
הוא בעיני מייצג את סמל האמן האמיתי. זה שקשוב אך ורק לאמת הפנימית שלו ולא מתכופף בפני ביקורות. בורח כל הזמן מהגדרות ומסמן כל הזמן יעדים יצירתיים חדשים, לא מפחד להרוס את כל מה שבנה בשביל ליצור משהו חדש. הוא אף פעם לא קפא על שמריו. 


3. איך הייתה העבודה מול ההפקה והצוות?

בשבילי זאת חוויה אדירה בגלל שאף פעם לא עשיתי משהו כזה. יש בהצגה המון פורמטים שמשתלבים. חוץ מהמשחק שאני לביא זיטנר והאוורד ריפ עושים אנחנו גם שרים ומנגנים חלק מהשירים בלייב. יש רקדנים מדהימים בהצגה מלהקת ׳שקטק׳, שמפרשים במחול ובתנועה את המוסיקה. יש מסכי ווידאו עם הקרנות ואנימציה. תאורה מיוחדת!! אז המון דברים קורים במקביל. זאת הצגה מאד מעניינת שמשחקת על כל החושים. 
 
4. זו פעם ראשונה שאתה עושה משהו בסדר גודל כזה? אתה מתרגש? 

אני מאד מתרגש! הרי אני לא שחקן. אף פעם לא למדתי משחק. נכון  שאין לי בעיה לעלות על במה לנגן ולשיר לאנשים, אבל לעלות על במה לדקלם שורות ולשכנע צופים שהדמות שלי היא אותנטית זה סיפור אחר לגמרי. מה שאני עושה זה קצת מטורף כשחושבים על זה. זה כמו שהייתי אומר למישהו שלא יודע לנגן בכלל על פסנתר לעלות עכשיו להופעה בהיכל התרבות ולנגן רסיטל!! אז זה מאתגר אותי מאד. אני לומד המון מהחוויה ואני בגדול חושב שככה צריך לחיות: לא לפחד מכשלונות וכל הזמן לגדול ולהתפתח. מה הכי גרוע שיכול להיות? שאביך את עצמי קצת?? עשיתי את זה מספיק בחיים אין בעיה חחח.... חוץ מזה שהתפקיד באמת מתאים לי. אני משחק את בוב דילן בשלב הרוקנרול שלו. אני מאד מזדהה עם הדמות שלו ויש המון קווים מקבילים בסיפור שלנו ולשנינו יש שיער דומה ואף סתום אז רוב הזמן אני פשוט משחק את עצמי!

5. מי הכי היית רוצה שיאהב את ההצגה?

זה יהיה מעניין לראות מי יתחבר להצגה. לדעתי היא תהיה אטרקטיבית להרבה אנשים בגלל כל הסגנונות השונים שקורים בה. מוסיקה משחק ומחול. אבל כל אחד שעובר מסע פנימי ומחפש איזשהי אמת יתחבר להצגה ולסיפור של בוב דילן. 

6. איפה גדלת? איזה ילד היית?

כמו שאמרתי אני מזדהה עם דילן בהרבה מובנים. הוא במקור מעיירה קטנה במינוסטה. חוץ משלג לא קרה שם הרבה ומגיל צעיר הוא ידע שהוא רוצה לעזוב את המקום הזה ולגלות את העולם שבחוץ. אני גדלתי בכפר סבא ואני זוכר בבירור שבתור נער הייתי מסתובב ברחובות וחולם על מקומות אחרים כמו ניו יורק ואירופה, מרגיש שיש לי עוד הרבה יותר לגלות ולחוות. בתור ילד הייתי מנגן על גיטרה המון. הייתי צורך מוסיקה בשלל סיגנונות באובססיסיביות, הייתי קורא הרבה ספרים ׳כבדים׳ ופילוסופיים והייתי כותב המון. גם שירים וגם מנהל מן סוג של יומן מלא בהגיגים וכל מה שרץ לי בראש. יש לדילן שורה באחד השירים שלו: ׳הייתי הרבה יותר זקן פעם, היום אני צעיר יותר...׳ ובמבט לאחור זה ממש אני. הייתי טרוד בצרות העולם הרבה יותר אז משאני היום וזה גורם לי להרגיש צעיר וקליל יותר היום. אני בטוח שהרבה בני נוער יכולים להזדהות עם התחושה הזאת, כשאתה צעיר אתה רגיש מאוד לכל מה שקורה ולפעמים הסביבה והמבוגרים פשוט לא מבינים איזה עולם פנימי סוער ועשיר יש לבני נוער...הם שוכחים.  

7. מה החלום שלך? ומה אתה מוסר לקוראי מעריב לנוער?

החלום שלי הוא להמשיך לגדול להתפתח וליצור. בתור מסר לקוראים אני אשתמש ברשותכם בעוד ציטוט של דילן הוא אמר: ׳אמן אף פעם לא מגיע למטרה שלו הוא כל הזמן נמצא במצב של התהוות׳. אני מרגיש שזה נכון לגבי כולנו לא רק אומנים. האמת היא שאנחנו כל הזמן משתנים וגם אם נדמה לנו שיש איזה פסגה של הר שצריך לכבוש ואחרי זה נוכל לנוח, צריך לזכור שהמסע עצמו הוא היעד. אז תהנו מהמסע חברים!!

-- 

